

REPUBLIKA HRVATSKA

KARLOVAČKA ŽUPANIJA

OPĆINA RAKOVICA

OPĆINSKI NAČELNIK

KLASA:024-01/25-01/01

URBROJ:2133-16-1-25-1

Rakovica, 10. srpnja 2025.

Na temelju članka 35.b. stavak 1. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 24. Statuta Općine Rakovica ''Službeni glasnik Općine Rakovica'', broj 11/20 - godina izdavanja VI, 11/21 - godina izdavanja VII, 12/21 - godina izdavanja VII,  7/22 - godina izdavanja VIII i 3/23) podnosim Općinskom vijeću Općine Rakovica

**IZVJEŠĆE O RADU NAČELNIKA**

**POLUGODIŠNJI IZVJEŠTAJ ZA RAZDOBLJE**

1. **SIJEČANJ 2025. – 30. LIPANJ 2025.**

Poštovane/i vijećnice/i,

ovim putem podnosim izvještaj o ostvarenom radu u razdoblju od 1. siječnja do 30. lipnja 2025. godine. U ovom polugodištu nastavljeno je s realizacijom brojnih projekata i inicijativa usmjerenih na poboljšanje kvalitete života naših mještana, ulaganje u infrastrukturne projekte.

1. **Ulaganja u nerazvrstane ceste**

S obzirom na važnost infrastrukture za daljnji razvoj općine, tijekom ovog razdoblja uložena su sredstva u sanaciju i poboljšanje nerazvrstanih cesta, čime je povećana sigurnost prometa i omogućeno bolje povezivanje naselja unutar općine.

Konkretno, odrađene su sljedeće dionice:

1. Odvojak do Rupčića u Oštarskim Stanovima, u duljini 46 metara, a vrijednost radova je iznosila 7.080,38 €,
2. Odvojak do Hodaka u Lipovači u duljini 130 metara, a vrijednost radova je iznosila 19.243,13 €,
3. Odvojak do Šebalja u Lipovači u duljini 50 metara , a vrijednost radova je iznosila 10.848,75 €,
4. Odvojak prema Staroj Kršlji u duljini 1200 metara, a vrijednost radova je iznosila 139.679,50 €.

Za navedene dionice smo aplicirali na javni poziv Ministarstva regionalnog razvoja i fondova Europske unije te ugovorili bespovratna sredstva u iznosu od 55.000,00 €.

Redovno su provođenja malčiranja i škarenja u svim naseljima, sukladno procjenama komunalne redarice i komunalnog društva Rakovica d.o.o.. Prometnice koje nisu asfaltirane su prema potrebi i dojavama građana dodatno nasipane kako bi bile u zadovoljavajućem stanju i sigurne za korištenje.

Izrađeni su elaborati za prometnice put do Zvjerinjaka u Rakovici, put do Šolmana i Duspare u Broćancu, put za Donje Selo i do Špoljarića u Novoj Kršlji i put do Klašnje u Berzovcu. Naručen je i elaborat za prometnicu od Đebre do izvora Slušnice u Broćancu, a koja je prometnica uređena pomoću prijave na sredstva šumske poljoprivredne savjetodavne službe.

1. **Održavanje nerazvrstanih cesta**

Ulaganja u poljske puteve nastavljena su i u ovom polugodištu, kako bi se poboljšala povezanost ruralnih područja i olakšao prijevoz poljoprivrednih proizvoda. Modernizacija poljskih puteva ključna je za razvoj poljoprivrede i svakodnevni život naših mještana.

Obnovili su se putevi naseljima: Broćanac, Brezovac, Stara Kršlja, Grabovac, Rakovica, Sadilovac i Nova Kršlja.

1. **Prometna signalizacija**

Općina Rakovica je uložila sredstva u poboljšanje sigurnosti i infrastrukture u nekoliko naselja, pa je tako investirano u prometne znakove i postavljen je ležeći policajac u naselju Rakovičko Selište te zaštitna ograda u naselju Selište Drežničko kod Conjara u duljini 96 metara.

1. **Program smanjenja gubitaka na vodoopskrbnom sustavu Općine Rakovica**

Prošla godina je bila prva godina od osnutka Općine Rakovica da nismo imali niti jednu redukciju kroz cijelu godinu.U 2025. godini smo nastavili sa planiranjem daljnjih radova na mreži. Manji zahvati na puknućima su odrađeni u prvoj polovici 2025. godine, a veći su planirani za drugu polovicu. Stanje na vodovodnoj mreži je vrlo zadovoljavajuće te se očekuje da ni ove godine nemamo redukcija u vršnom opterećenju sezone.

1. **Javna rasvjeta**

Izvršeni su radovi na popuni i proširenju javne rasvjete u nekoliko naselja, čime je povećana sigurnost prometnica, posebno noću. Također, na temelju zahtjeva i prijedloga mještana, izvršena je pojedinačna popuna lampi po naseljima te je tako postavljeno 18 novih lampi.

Ukupan iznos projekta popune lampi na javnoj mreži iznosio je 16.901,25 €.

1. **Sufinanciranje dječjeg vrtića**

Općina Rakovica nastavila je s sufinanciranjem iznosa za dječji vrtić, čime se omogućava djeci kvalitetan odgoj i obrazovanje u najranijoj dobi, a roditeljima olakšava trošak za ove usluge

Ukupan trošak sufinanciranja dječjeg vrtića za drugo polugodište 2025. godine iznosio je 109.785,33 EUR.

1. **Socijalni program**

Nastavljen je socijalni program koji uključuje pružanje jednokratnih pomoći invalidima, djeci sa smrtno stradalim roditeljima, roditeljima novorođene djece i slično sukladno Zakonu. Ove mjere potpore imaju za cilj pomoći najugroženijim članovima naše zajednice, osiguravajući im potrebnu skrb i potporu u teškim životnim situacijama, kao i pomoć roditeljima za novorođenčad.

Ukupan iznos po programu u prvom polugodištu 2025. godine iznosio je 12.180,00 EUR.

1. **Uređenje groblja**

Zamjenjena su dotrajala rasvjetna tijela u mrtvačnici u Rakovici u vrijednosti 1.725,00 €.

1. **Projekti**

Općina Rakovica tijekom godine je radila na nekoliko značajnih projekata, među kojima izdvajamo:

1. Projekt Ličke Jesenica je predan na lokacijsku dozvolu, čije izdavanje očekujemo na jesen 2025. godine.
2. Pokrenuti su radovi na izgradnji Biciklističke staza Speleon – Lipovača u duljini od 4 km. Vrijednost radova iznosi 365.564,38 EUR, od čega Općina rakovica sufinancira udio od 50% što iznosi 182.782,19 EUR. Ovo je prva biciklistička staza uz županijsku cestu na području Karlovačke županije.
3. Objavljena je dokumentacija o javnoj nabavi vezano za projekt dogradnje Dječjeg vrtića u Selištu Drežničkom te je procijenjena vrijednost radova 1.250.000,00 EUR. Ukoliko javna nabava prođe bez žalbi, očekuje se početak radova početkom rujna i završetak krajem svibnja 2026. godine.
4. Sklopljen je ugovor između Općine i izvođača radova za projekt izgradnje vježbališta – Streetworkout u vrijednosti 33.112,50 EUR. Očekuje se rok završetka radova do sredine srpnja
5. Sklopljen je ugovor s izvođačem radova za izgradnju postamenta i biste dr. Franji Tuđmanu u vrijednosti 25.900,00 EUR te se očekuje otvaranje 01.08.2025. godine na svečanom obilježavanju Dana Općine Rakovica
6. Nabava vatrogasne autocisterne u vrijednosti od 62.500,00 EUR za potrebe Vatrogasne zajednice Općine Rakovica čime je povećana učinkovitost rada vatrogasnog društva u situacijama gašenja požara i dopremi tehničke vode mještanima
7. Općina je uspješno aplicirala na natječaje Karlovačke županije te ostvarila sredstva u ukupnom iznosu od 8.000,00 EUR. Iznos od 6.000,00 EUR dodijeljen je za postavljanje kandelabera u blizini Starog grada Drežnika, čime će se dodatno unaprijediti ambijent i sigurnost ove kulturno-povijesne lokacije. Vrijednost ovog projekta iznosi ukupno 10.000,00 EUR, što znači da će preostalih 4.000,00 EUR financirati Općina iz vlastitih sredstava.Također, za organizaciju manifestacije „Ljeto s neandertalcima“, koju Općina provodi u suradnji s Javnom ustanovom Baraćeve špilje, osigurano je 2.000,00 EUR. Ukupna vrijednost manifestacije iznosi 5.000,00 EUR, pa će i ovdje Općina osigurati sredstva u iznosu od 2.000,00 EUR
8. **Redovno financiranje udruga/klubova/neprofitnih organizacija**

Općina Rakovica je nastavila s aktivnim sufinanciranjem udruga, klubova i raznih ustanova, pružajući im potrebnu podršku za ostvarivanje njihovih ciljeva i provođenje aktivnosti od važnosti za zajednicu.

Ukupna sredstva u prvom polugodištu 2025. godine namijenjena sufinanciranju udruga, klubova i ustanova iznosila su 17.463,65 €.

Obzirom da su ove godine provedeni izborni procesi za općinskog načelnik i općinsko vijeće na razini cijele RH, odradilo se u manjem obujmu samo osnovne stvari, ali definitivno ćemo pojačati aktivnosti na svim područjima u budućem razdoblju.

Zaključno, ostvareni su pomaci u svim ključnim područjima razvoja Općine Rakovica. Nastavljamo s provedbom planiranih aktivnosti, a svi ovi projekti i mjere imaju za cilj daljnji razvoj, poboljšanje kvalitete života naših mještana i jačanje općinske zajednice.

Zahvaljujem se svima koji su sudjelovali u realizaciji ovih projekata i pozivam vas da i dalje radimo zajedno na boljitku naše općine.

OPĆINSKI NAČELNIK

Mihovil Bićanić, univ.bacc.ing.traff.